Pranešimas žiniasklaidai

2025 m. rugsėjo 4 d.

**Tadas Drunga paskirtas vadovauti „Omniva“ komandai Lietuvoje**

**Nuo rugsėjo 1 d. Tadas Drunga pradėjo eiti tarptautinės siuntų ir logistikos bendrovės „Omniva“ Lietuvos komandos vadovo pareigas. Naujas atsakomybes jis derins su tarptautinės verslo plėtros vadovo pareigomis, kurias eina jau 4 metus – nuo pat prisijungimo prie „Omniva“ grupės.**

„Lietuva yra viena iš strategiškai svarbiausių „Omniva“ rinkų, turinti reikšmingą augimo potencialą. Paskyrus T. Drungą vadovauti vietos komandai, stiprinsime orientaciją į paslaugų kokybę, inovacijas bei komandos augimą“, – teigia „Omniva“ grupės valdybos narė ir bendrovės įmonių Lietuvoje bei Latvijoje generalinė direktorė Signe Kukin.

T. Drunga yra sukaupęs ilgametę patirtį verslo plėtros ir logistikos inovacijų diegimo srityse, daugiausiai dėmesio skirdamas tarptautinio verslo segmentui. Jo lyderystė „Omniva“ Lietuvoje padės ir toliau įgyvendinti sprendimus, skirtus atliepti besikeičiančius klientų poreikius ir rinkos tendencijas.

„Šią vasarą „Omniva“ Lietuvoje pasiekė rekordines siuntų apimtis, nors įprastai šiltuoju metų laiku klientų aktyvumas būdavo mažesnis. Tai rodo, kad rinka darosi vis mažiau nuspėjama, todėl itin svarbu gebėti greitai prisitaikyti ir veikti lanksčiai. Jau pirmąjį šių metų pusmetį siuntų srautai buvo 7 proc. didesni nei pernai, o artėjant žiemos šventėms prognozuojame dar spartesnį augimą. Aktyviai ruošiamės piko sezonui ir ypatingą dėmesį skiriame procesų efektyvumui bei kokybei“, – pažymi T. Drunga.

Jis primena, kad šių metų pabaigoje „Omniva“ Lietuvoje pradės testuoti du inovatyvius projektus: bendruomenines siuntų dėžutes ir atviro kurjerių tinklo (angl. *crowd delivery*) modelį. Atviras kurjerių tinklas suteiks galimybę prisidėti prie siuntų pristatymo lanksčiu grafiku, panašiai kaip veikia maisto pristatymo platformos. Tuo tarpu bendruomeninės siuntų dėžutės, veiksiančios be elektros ir interneto ryšio, užtikrins patogų siuntų atsiėmimą net atokiausiose vietovėse.

„Abu projektai orientuoti į klientų patogumą ir prieinamumą. Siekiame dar labiau priartėti prie žmonių bei pasiūlyti greitesnes ir patogesnes paslaugas“, – sako T. Drunga.

**Daugiau informacijos**

Gabrielė Požerskė

Komunikacijos specialistė

[gabriele.sturmaite@omniva.lt](file:///\\post.ee\dfs\Userdata-LT\gabriele.sturmaite\Downloads\gabriele.sturmaite@omniva.lt)

+37065421654